SURSE Candidatul USR, Nicușor Dan, a bătut palma cu PNL pentru a fi sprijinit în cursa pentru Primăria Capitalei

Nicușor Dan a bătut palma cu PNL, partid care urmează să îl susțină în cursa pentru Primăria Generală a Capitalei, au declarat pentru G4Media.ro surse politice.

Potrivit acestora, anunțul oficial urmează să fie făcut chiar de liderul PNL, Ludovic Orban, într-o declarație de presă anunțată pentru ora 12:00.

Nicușor Dan a fost votat de USR București, prin două referendumuri interne organizate anul trecut, drept candidatul partidului pentru Primăria generală.

Înțelegerea dintre Nicușor Dan și PNL vine la finalul mai multor luni de discuții și după eșuarea negocierilor dintre USR și PLUS privind stabilirea unui candidat comun. Cele două formațiuni nu au reușit să ajungă la un consens asupra modalității prin care să fie ale candidatul comun dintre Nicușir Dan și Vlad Voiculescu – alegeri primare, varianta propusă de Voiculescu, sau sondaje, variante pentru care a insistat Dan.

Președintele PLUS, Dacian Cioloș, le-a dat marți un ultimatul candidaților USR și PLUS la Primăria București să găsească o soluție pentru a decide candidatul alianței până la finalul săptămânii.

”Dacă Nicușor Dan și Vlad Voiculescu nu găsesc soluția până la sfârșitul săptămânii, atunci săptămâna viitoare vom decide în birourile politice ale USR și PLUS”, a anunțat Cioloș la Digi 24.

Reamintim că Nicușor Dan și Vlad Voiculescu au opinii diferite despre modul în care ar trebui desemnat candidatul Alianței USR PLUS la Primăria București: primul vrea sondaj, al doilea vrea alegeri interne.

Surse de la vârful alianței au confirmat atunci pentru G4Media.ro că discuțiile sunt complicate.

Foto: Inquam Photos / Ilona Andrei